1200 erhvervsejendomme får de næste fem måneder besøg af en rottebekæmper, som skal tjekke, om der er spor af rotter. Tjekket er lovpligtigt, og det er erhvervsejendomme med dyrehold, produktion af fødevarer og foder til dyr, opbevaring af foderstoffer til dyr eller opbevaring af planteprodukter til planteproduktion, der skal undersøges for rottespor. Ved tjekket gennemgår rottebekæmperen ejendommen sammen med ejeren, og dukker der spor op, bliver der med det samme igangsat bekæmpelse. Folk er dog flittige til selv at melde ind udenfor tilsynet, hvis de finder spor efter det lodne dyr. - Langt de fleste anmelder det, hvis de ser rotter, siger Bente Melgaard, der er kontorassistent ved BorgerMiljø ved Miljø- og Energiforvaltningen i Aalborg Kommune. Tilsynet udføres frem til slutningen af marts, og sker uden varsel. Er man ikke hjemme, når rottebekæmperen kommer på besøg, får man en seddel i sin postkasse.

Opsummering:
Aalborg Kommune går nu igen i gang med det årlige rottetilsyn, hvor erhvervsejendomme med blandt andet dyrehold får besøg af en rottebekæmper.